(1891) Ende doe die hoechtijt volbracht waren , sechde hi : ‘ Laet ons van deser fonteynen nemen ons behoef , want tot nu toe en hevet ons geens waters noet geweest dan alleen tot handen ende tot voten te wasschen .’ Ende als hi dit had geseit , siet , die voergenoemde man , daer hi te voeren bi was drie dage voer paesschen , die hem vore paesschen voedinge gaf , quam tot hem mit sinen scepe , vol van spisen ende van dranck ; ende doe hi alle dinck voer den heiligen vader gebracht in dat scip , seggende : ‘ Mannen , brueders , hier hebdi genuch thent den heiligen pinxteren , ende wilt van deser fonteynen niet drincken , want dat water is starck te drincken ; ende ic sal u seggen des waters natuer : soe wie daer van drincket , te hant comt in hem enen vake , ende hi en sal niet ontwaken , vierentwintich uren en sijn volbracht .Ende als die revere drijft vander fonteynen , soe hevet si natuer ende smake des waters .